Ο **Τζουνέιτ Τσάκιρ** (*Cüneyt Çakır*, Τουρκική προφορά: [ˈdʒynejt ˈtʃakɯɾ], γενν. 23 Νοεμβρίου 1976) είναι Τούρκος διαιτητής ποδοσφαίρου. Είναι μέλος της FIFA από το 2006 και μέλος της UEFA Elite από το 2010.

Διαιτητική σταδιοδρομία
-----------------------

Ο Τσάκιρ έχει σφυρίξει σε περισσότερους από 250 αγώνες, συμπεριλαμβανομένων 12 ντέρμπι της Σούπερ Λιγκ Τουρκίας, 5 από τα οποία ήταν το Διηπειρωτικό Ντέρμπι, μεταξύ της Φενέρμπαχτσε και της Γαλατασαράι και επελέγη για τους τελικούς του Ευρωπαϊκού Πρωταθλήματος U21 του 2009 στη Σουηδία, όπου διαιτήτευσε σε τρεις αγώνες, συμπεριλαμβανομένης της νίκης της Αγγλίας στα πέναλτι επί της οικοδέσποινας χώρας στα ημιτελικά.

Έκανε το ντεμπούτο του σε διοργάνωση της UEFA ως τέταρτος διαιτητής στον πρώτο προκριματικό γύρο του Τσάμπιονς Λιγκ μεταξύ της Σκόντο ΦΚ και της Σλιέμα Γουόντερερς τον Ιούλιο του 2003. Σφύριξε σε δύο αγώνες στο Ευρωπαϊκό Πρωτάθλημα U19 του 2007 στην Αυστρία και ήταν επίσης διαιτητής σε δύο αγώνες των προκριματικών του Ευρωπαϊκού Πρωταθλήματος 2008.

Έκανε το διεθνές ντεμπούτο του στο Κύπελλο ΟΥΕΦΑ 2008-09, διαιτητεύοντας δύο αγώνες, μεταξύ των οποίων και τον αγώνα της φάσης ομίλων μεταξύ της Τβέντε και της Σάλκε το Δεκέμβριο του 2008. Ήταν διαιτητής στη νίκη της Φούλαμ στον επαναληπτικό αγώνα εναντίον του Αμβούργου στους ημιτελικούς του Γιουρόπα Λιγκ 2009-10, ο οποίος ήταν ένας από τους επτά αγώνες που διαιτήτευσε συνολικά εκείνη τη σεζόν. 

Στις 29 Σεπτεμβρίου 2010, ο Τσάκιρ έκανε το ντεμπούτο του στη φάση ομίλων του Τσάμπιονς Λιγκ, όταν ανέλαβε τον αγώνα του 4ου Ομίλου μεταξύ της Ρουμπίν Καζάν και της Μπαρτσελόνα, ο οποίος έληξε με ισοπαλία. Επίσης ανέλαβε τον αγώνα μεταξύ της Τσέλσι και της Σπαρτάκ Μόσχας στις 3 Νοεμβρίου 2010.

Επίσης έχει διαιτητεύσει τον αγώνα Μάντσεστερ Σίτι - Ντιναμό Κιέβου του γύρου των 32 του Γιουρόπα Λιγκ στις 17 Μαρτίου 2011, ο οποίος τελείωσε με νίκη με 1-0 για την Σίτι, όμως η Ντιναμό προκρίθηκε στον επόμενο γύρο με συνολικό σκορ 2-1. Σε αυτόν τον αγώνα, ο Τσάκιρ απέβαλε τον Μάριο Μπαλοτέλι και έδειξε οκτώ κίτρινες κάρτες. Τον Αύγουστο του 2011, διαιτήτευσε πέντε αγώνες, συμπεριλαμβανομένου του ημιτελικού, μεταξύ της Πορτογαλίας και της Γαλλίας στο Παγκόσμιο Κύπελλο U20 του 2011, που φιλοξενήθηκε στην Κολομβία. 

Στις 24 Απριλίου 2012, διαιτήτευσε στον ημιτελικό του Τσάμπιονς Λιγκ 2011-12 μεταξύ της Μπαρτσελόνα και της Τσέλσι στο Καμπ Νόου της Βαρκελώνης. Ο Τσάκιρ απέβαλε τον Τζον Τέρι στο πρώτο ημίχρονο. Η Τσέλσι κέρδισε με 3-2 στο συνολικό σκορ. Στις 11 Ιουνίου 2012, διαιτήτευσε τον αγώνα του Ευρωπαϊκού Πρωταθλήματος του 2012 μεταξύ της Ουκρανίας και της Σουηδίας. 

Στις 18 Ιουνίου, διαιτήτευσε επίσης τον αγώνα του Ευρωπαϊκού Πρωταθλήματος του 2012 μεταξύ Ιταλίας και Ιρλανδίας, όπου ήταν πολύ ακριβής όταν έπρεπε να εξασφαλίσει τη σωστή απόσταση από την μπάλα στο τείχος των αμυνομένων, αν και επίσης εξόργισε τους Ιρλανδούς αποβάλλοντας τον Κιθ Άντριους ένα λεπτό πριν από το τέλος του αγώνα. Δεν επιλέχθηκε να διαιτητεύσει αγώνα των προημιτελικών, αλλά ήταν τέταρτος διαιτητής στον προημιτελικό αγώνα Αγγλία - Ιταλία. Στις 27 Ιουνίου 2012, διαιτήτευσε τον ημιτελικό μεταξύ της Πορτογαλίας και της Ισπανίας, όπου έδειξε 9 κίτρινες κάρτες σε 120 λεπτά αγώνα.

Την 1η Ιουλίου 2012, ορίστηκε ως τέταρτος διαιτητής στον τελικό του Ευρωπαϊκού πρωταθλήματος 2012, μεταξύ Ισπανίας και Ιταλίας, ο οποίος διεξήχθη στο Κίεβο. Στις 14 Δεκεμβρίου 2012, ορίστηκε διαιτητής του τελικού του Παγκοσμίου Κυπέλλου Συλλόγων του 2012, μεταξύ της Κορίνθιανς και της Τσέλσι, ο οποίος διεξήχθη στη Γιοκοχάμα. Η Κορίνθιανς κέρδισε με 1-0. Ο Τσάκιρ είχε αποβάλλει τον Γκάρι Κέιχιλ σε αυτόν τον αγώνα. 

Στις 5 Μαρτίου 2013, ο Τσάκιρ διαιτήτευσε τον αγώνα του Τσάμπιονς Λιγκ μεταξύ της Μάντσεστερ Γιουνάιτεντ και της Ρεάλ Μαδρίτης, όπου σε μία επίμαχη απόφαση, απέβαλε τον παίκτη της Μάντσεστερ Γιουνάιτεντ, Νάνι, κατά τη διάρκεια του δεύτερου ημιχρόνου του αγώνα, απόφαση που εξόργισε τον Άλεξ Φέργιουσον, σε αυτό που θα ήταν ο τελευταίος αγώνας του στο Τσάμπιονς Λιγκ ως προπονητής της Γιουνάιτεντ. Στις 9 Ιουλίου 2014, ορίστηκε διαιτητής του ημιτελικού αγώνα του Παγκοσμίου Κυπέλλου του 2014 μεταξύ της Ολλανδίας και της Αργεντινής, ο οποίος διεξήχθη στο Σάο Πάολο. 

Ο Τσάκιρ διαιτήτευσε τον τελικό του Τσάμπιονς Λιγκ 2014-15 μεταξύ της Γιουβέντους και της Μπαρτσελόνα, που διεξήχθη στο Ολυμπιακό Στάδιο Βερολίνου στις 6 Ιουνίου 2015 και έδειξε τρεις κίτρινες κάρτες. Το 2016, Τσάκιρ σε δύο διαφορετικούς ημιτελικούς αγώνες στο Τσάμπιονς Λιγκ 2015-16, ο πρώτος διαιτητής που το έκανε. Επίσης, διαιτήτευσε τον ημιτελικό του Τσάμπιονς Λιγκ 2016-17 μεταξύ της Ατλέτικο Μαδρίτης και της Ρεάλ Μαδρίτης, στο Βιθέντε Καλδερόν της Μαδρίτης στις 10 Μαΐου 2017. 

Στο Τσάμπιονς Λιγκ 2017-18, ο Τσάκιρ διαιτήτευσε τον αγώνα της φάσης ομίλων μεταξύ της Μπαγερν Μονάχου και της Παρί Σεν Ζερμέν το Δεκέμβριο του 2017, καθώς και τον αγώνα του γύρου των 16 μεταξύ της Μπαρτσελόνα και της Τσέλσι στο Στάμφορντ Μπριτζ στις 20 Φεβρουαρίου 2018. Αργότερα, διαιτήτευσε τον επαναληπτικό ημιτελικό αγώνα μεταξύ της Ρεάλ Μαδρίτης και της Μπάγερν Μονάχου στη Μαδρίτη.

Ο Τσάκιρ διαιτήτευσε τον πρώτο αγώνα του Τσάμπιονς Λιγκ 2018-19 μεταξύ της Λίβερπουλ και της Παρί Σεν Ζερμέν.

Αγώνες στο Παγκόσμιο Κύπελλο
----------------------------

| Παγκόσμιο Κύπελλο 2014 - Βραζιλία |
| --- |
| Ημερομηνία | Αγώνας | Τόπος | Γύρος |
| 17 Ιουνίου 2014 |  Βραζιλία -  Μεξικό | Φορταλέζα | Φάση ομίλων |
| 26 Ιουνίου 2014 |  Αλγερία -  Ρωσία | Κουριτίμπα | Φάση ομίλων |
| 9 Ιουλίου 2014 |  Ολλανδία -  Αργεντινή | Σάο Πάολο | Ημιτελικός |
| Παγκόσμιο Κύπελλο 2018 - Ρωσία |
| Ημερομηνία | Αγώνας | Τόπος | Γύρος |
| 15 Ιουνίου 2018 |  Μαρόκο -  Ιράν | Αγία Πετρούπολη | Φάση ομίλων |
| 26 Ιουνίου 2018 |  Νιγηρία -  Αργεντινή | Αγία Πετρούπολη | Φάση ομίλων |
| 11 Ιουλίου 2018 |  Κροατία -  Αγγλία | Μόσχα | Ημιτελικός |
|

| Αθλητικές αρμοδιότητες |
| --- |
| Προκάτοχος Ράβσαν Ιρμάτοφ | **Διαιτητής του τελικού του Παγκοσμίου Κυπέλλου Συλλόγων**2012 | Διάδοχος Σάντρο Ρίτσι |
|
| Προκάτοχος Μπιόρν Κάιπερς | **Διαιτητής του τελικού του ΟΥΕΦΑ Τσάμπιονς Λιγκ**2015 | Διάδοχος Μαρκ Κλάτενμπεργκ |
|

Παραπομπές
----------

1. ↑  (πολλαπλές γλώσσες) *Transfermarkt*. 351. Ανακτήθηκε στις 4  Απριλίου 2022.
2. ↑  «Referee Cüneyt Çakır takes Turkey to Euro 2012 semifinals -- and beyond». *Today's Zaman*. 1 Ιουλίου 2013. Αρχειοθετήθηκε από το πρωτότυπο στις 2 Ιουλίου 2012.. Ανακτήθηκε στις 5 Μαρτίου 2013.
3. ↑  The FA
4. ↑
5. ↑  «2010-11 UEFA Champions League Group D». UEFA.com. 29 Σεπτεμβρίου 2010. Ανακτήθηκε στις 17 Οκτωβρίου 2010.
6. ↑  «Chelsea v Spartak». UEFA.com. 3 Νοεμβρίου 2010. Ανακτήθηκε στις 10 Νοεμβρίου 2010.
7. ↑  «Referee Likes his distance». goalpost.tv. 18 Ιουνίου 2012. Αρχειοθετήθηκε από το πρωτότυπο στις 22 Μαρτίου 2016. Ανακτήθηκε στις 18 Ιουνίου 2012.
8. ↑  «Referees confirmed for quarter-finals». UEFA.com. 20 Ιουνίου 2012.. Ανακτήθηκε στις 5 Μαρτίου 2013.
9. ↑  Cüneyt Çakır ruins second leg between Manchester United and Real Madrid Αρχειοθετήθηκε 2013-06-03 στο Wayback Machine. (5 Μαρτίου 2013).
10. ↑  «Çakır to referee UEFA Champions League final». Ένωση Ευρωπαϊκών Ποδοσφαιρικών Ομοσπονδιών. 18 Μαΐου 2015.. Ανακτήθηκε στις 6 Ιουνίου 2015.
11. ↑  «Cüneyt Çakır to officiate in Bayern clash». Παρί Σεν Ζερμέν. Αρχειοθετήθηκε από το πρωτότυπο στις 27 Ιουνίου 2018. Ανακτήθηκε στις 2 Μαΐου 2018.
12. ↑  «The infamous Cuneyt Cakir set to be referee for Barcelona-Chelsea game» (στα αγγλικά). *Calciomercato.com*.. Ανακτήθηκε στις 19 Φεβρουαρίου 2018.
13. ↑  «Cüneyt Çakır to referee Madrid second leg». Μπάγερν Μονάχου. Ανακτήθηκε στις 2 Μαΐου 2018.
14. ↑  «Liverpool v Paris St-Germain» (στα αγγλικά). *BBC Sport*. 17 Σεπτεμβρίου 2018.. Ανακτήθηκε στις 18 Σεπτεμβρίου 2018.

Εξωτερικοί σύνδεσμοι
--------------------

* Προφίλ στην τουρκική ποδοσφαιρική ομοσπονδία (στα τουρκικά)